

**РЕПУБЛИКА БЪЛГАРИЯ**

Министър на земеделието



**ДО**

**ИНЖ. ВЕСЕЛИН НИНОВ**

**ДИРЕКТОР НА „СЕВЕРОЗАПАДНО ДЪРЖАВНО ПРЕДПРИЯТИЕ”**

**3000 ГР. ВРАЦА, БУЛ. „ХРИСТО БОТЕВ” № 2, ет. 3**

**ИНЖ. ИВАН НЕДКОВ**

**ДИРЕКТОР НА „СЕВЕРНОЦЕНТРАЛНО ДЪРЖАВНО ПРЕДПРИЯТИЕ”**

**5300 ГР. ГАБРОВО, УЛ. „БОДРА СМЯНА” № 3**

**ИНЖ. РАДИ ИВАНОВ**

**ДИРЕКТОР НА „СЕВЕРОИЗТОЧНО ДЪРЖАВНО ПРЕДПРИЯТИЕ”**

**9700 ГР. ШУМЕН, УЛ. „ПЕТРА” № 1**

**ИНЖ. ДИМЧО РАДЕВ**

**ДИРЕКТОР НА „ЮГОИЗТОЧНО ДЪРЖАВНО ПРЕДПРИЯТИЕ”**

**8800 ГР. СЛИВЕН, УЛ. „ОРЕШАК” № 15 А**

**Д-Р ИНЖ. ДАМЯН ДАМЯНОВ**

**ДИРЕКТОР НА „ЮГОЗАПАДНО ДЪРЖАВНО ПРЕДПРИЯТИЕ”**

**2700 ГР. БЛАГОЕВГРАД, УЛ. „ЗОРА” № 18**

**ИНЖ. ЗДРАВКО БАКАЛОВ**

**ДИРЕКТОР НА „ЮЖНОЦЕНТРАЛНО ДЪРЖАВНО ПРЕДПРИЯТИЕ” -**

**4700 ГР. СМОЛЯН, УЛ. „ПОЛК. ДИЧО ПЕТРОВ” № 1 А**

**КОПИЕ ДО**

**ИНЖ. СТОЯН ТОШЕВ**

**ИЗПЪЛНИТЕЛЕН ДИРЕКТОР НА ИЗПЪЛНИТЕЛНА АГЕНЦИЯ ПО ГОРИТЕ**

**Относно:** Стартиране на процедурите за възлагане на добива и за продажба на дървесина от годишните планове за ползване на дървесина за 2023 г.

**УВАЖАЕМИ ГОСПОДА ДИРЕКТОРИ,**

Във връзка със стартиране на процедурите за възлагане на добива и за продажба на дървесина от годишните планове за ползване на дървесина за 2023 г., и предвид решенията, взети на проведените срещи и консултации с браншови организации и ползватели на дървесина по реда на чл. 6, ал. 7 от Наредбата за условията и реда за възлагане изпълнението на дейности в горските територии – държавна и общинска собственост, и за ползването на дървесина и недървесни горски продукти (Наредбата), Ви давам следните указания:

1. От страна на централните управления на държавните предприятия (ДП) и от териториалните Ви поделения да бъдат предприети необходимите действия в периода ноември – декември 2022 г., в изпълнение изискванията на чл. 9, ал. 2, т. 1 от Наредбата, да бъдат предложени **не по-малко от 50 на сто от годишния план за ползване на дървесина за 2023 г.,** намален с годишния размер на сключените към момента дългосрочни договори.
2. Предвид засиленото търсене и нарастващите цени на всички категории дървесина, продажбата на дървесина на юридически лица и еднолични търговци следва да се осъществява **предимно** **чрез възлагане на добива и продажба на добита дървесина** чрез електронни търгове, като **началните цени бъдат съобразени с пазарните**. Изключения се допускат при формиране на обекти с обем над 10 000 куб. м, в които преобладават (над 70%) асортиментите технологична дървесина и дърва - за продажба на стояща дървесина на корен основно за преработватели на дървесина, произвеждащи плочи от дървесни и влакнести частици, целулоза или хартия. В този случай продажбата се осъществява от ДП, а обектите се състоят от насаждения от няколко териториални поделения (ТП).
3. С оглед ресурсното обезпечаване на производителите на мебели и други детайли от дървесина, както и на продукти за строителството, е необходимо формиране на пакети/обекти от едра строителна дървесина за продажба на прогнозни количества добита дървесина чрез електронен търг. До процедури за продажба на обекти (пакети) от едра строителна дървесина и средна строителна дървесина - III клас на сортиментност, предвид разпоредбата на чл. 213, ал. 2 от Закона за горите, не се допускат до участие производителите на продукти от дървесина за енергийни цели.
4. С цел задоволяването със суровина на заводите за преработка на технологична дървесина за производство на плочи от дървесни частици и влакна, целулоза или хартия с приблизително 50% от преработените за предходната година количества обла дървесина, е възможно формирането на обекти за продажба от склад с обем до 50 000 куб. м от асортимента технологична дървесина, като продажбата се осъществява от ДП.
5. Продажба на стояща на корен дървесина извън случаите по т. 2 се допуска при процедура конкурс по чл. 49, ал. 3 от Наредбата, като обектите се продават едновременно с възлагане на добива на дървесина от други обекти, в които преобладават категориите средна, дребна и дърва (или с изпълнението на други дейности по чл. 10, ал. 1), а добитите дърва за огрев биват реализирани от съответното ТП за задоволяване нуждите на местното население. В този случай, обемите дървесина, които се предлагат за продажба на стояща дървесина на корен, следва да са по-малки от тези, които ще бъдат възлагани за добив. За гарантиране изпълнението на обектите за добив, крайните срокове по договор следва да бъдат **преди** началните на обектите за продажба на стояща дървесина на корен.
6. Не се допуска сключване на нови дългосрочни договори за продажба на дървесина. Дългосрочни договори могат да бъдат сключвани за възлагане на добив на дървесина или за други от посочените в чл. 10, ал. 1 от Наредбата дейности.
7. **Продажбата на дървесина по** **ценоразпис на ЮЛ и ЕТ** следва да се осъществява на цени за съответните асортименти, не по-ниски от среднопретеглените за съответното ТП след проведени процедури за 2022 г., завишени с 10%.
8. Провеждането на процедури за продажба на дървесина в периода ноември – декември 2022 г. от годишните планове за 2023 г. да бъде осъществено при стриктно спазване на разпоредбите на чл. 47, ал. 6 от Наредбата. Обръщам внимание, че съгласно §1, т. 26 от Допълнителната разпоредба (ДР) на Наредбата цепенето и дробенето на дървесината (на чипс) не се счита за преработка. Това означава, че собствениците на всички обекти по чл. 206 от Закона за горите (ЗГ), които не разполагат с мощности за извършване на преработка по смисъла на Наредбата (всички дървопрерабработващи операции без цепене и дробене на дървесина), не отговарят на изискването за преработватели. Последното обстоятелство следва да бъде удостоверено чрез **съвместни проверки на място** от горските инспектори към Изпълнителна агенция по горите, респ. регионалните дирекции по горите, със съдействието на служители от централните управления на ДП и на съответните ТП. Всички търговци, регистрирани в Търговския регистър и регистъра на юридическите лица с нестопанска цел през настоящата година/годината на провеждане на процедурата, следва да притежават собствена или закупена на лизинг техника за преработка на дървесина за операции, различни от горепосочените, в регистриран на тяхно име обект по чл. 206 от ЗГ.
9. С оглед свеждане до минимум на административната тежест спрямо участниците в процедурите, следва да не се изисква представянето на документи извън нормативно определените. В тази връзка, обръщам внимание, че комисиите, определени да проведат процедурата (електронния търг), проверяват **по служебен път** достоверността на информацията от годишната справка за постъпила, преработена и експедирана дървесина от съответните обекти на регистрираните участници, в рамките на работния ден, в който заседава комисията. Предвид определението по §1, т. 26 от ДП на Наредбата, количествата преработена обла дървесина (но не самокатегорията „дърва“) се счита за преработка **единствено, ако от тях са получени фасонирана дървесина или детайли, пелети, въглища, но не и дърва, независимо от техните размери**. В последния случай **обемът на преработената дървесина се редуцира с обема на преработените дърва**. При липса на участници, отговарящи на условията за допустимост, обявените търгове за продажба на дървесина се прекратяват и се прилага разпоредбата на чл. 47, ал. 7 от Наредбата.
10. Предвид, че при проведените през настоящата година срещи и консултации с браншови организации и преработватели на дървесина в някои предприятия е изявено изрично желание за провеждане на електронни търгове с осигуряване на възможност и за присъствено участие на някои участници в процедурите в зала, осигурена от организатора на търга, може да се предвиди и такава възможност за предстоящата тръжна сесия, при спазване на анонимността на наддаването в електронния търг на лицата, които участват присъствено, и на тези, които участват неприсъствено. В този случай **участниците сами избират** формата за участие в електронния търг – дистанционно или от зала.
11. С оглед увеличаване на интереса на участниците, както и на производителността на труда чрез механизация на дърводобива, в отговор на задълбочаващия се недостиг на работна ръка в горите, е необходимо обектите за дърводобив да бъдат формирани съобразно трудността на сечищата, интензивността на предвидените сечи и технологията на добива – механизиран или не. Началните цени за възлагане на добива на дървесина следва да са **диференцирани спрямо категорията на сечищата** и **значително завишени спрямо миналогодишните**, предвид отчетения ръст на инфлацията и увеличението на горивата. Напомням, че съгласно общите условия на договорите, утвърдени от МЗм, осигуряването на достъп до обекта за дърводобив е за сметка на възложителя.
12. В условията за провеждане на процедурите за добив на дървесина да се предвиди задължително представяне на обосновка от участници, предложили с 20% по-благоприятно ценово предложение спрямо средната стойност на направените предложения от всички участници.
13. При **прекратени процедури за възлагане на добива поради липса на участници,** следва да се ползват възможностите на чл. 3а, ал. 3 от Наредбата - да бъде завишена началната стойност на обекта при следващата процедура с до 10 на сто, или на чл. 11а, ал. 1 – да бъде организиран самостоятелен добив на дървесина. Директорите на ТП е необходимо да предвидят действия за формиране на бригади за самостоятелен добив чрез наемане на работници на постоянни или срочни договори, за извършване на определена работа (постоянна или сезонна заетост) в рамките на допустимото по Закона за горите.
14. Процедури **за възлагане на** **добива** на дървесина на **местни търговци** могат да се провеждат до максималния размер от 1/3 от годишното ползване на дървесина на съответното териториално поделение, при подадено към 1 октомври 2022 г. поне едно заявление от отговарящо на изискванията лице.
15. Провеждането на процедури за **продажба** по реда на чл. 38 от Наредбата – за **местни търговци**, през 2023 г. да продължи при спазване на разпоредбите на чл. 116 от Закона за горите и чл. 38, ал. 6 от Наредбата, като на процедурите в периода ноември – декември 2022 г. следва да бъдат предложени обеми, които отговарят на минимално посочените в нормата.
16. След сключване на договорите със спечелилите участници обръщам внимание да се упражнява **непрекъснат контрол** по отношение на:
    1. изпълнението на разпоредбата на чл. 38, ал. 9 от Наредбата – за вече проведените процедури по реда на чл. 38 от Наредбата, като при констатирани нарушения без изключения следва да се прилага санкцията по чл. 38, ал. 10 от същата;
    2. деклариране на подизпълнителите от участниците в търговете, както и при настъпила промяна, когато това е предвидено в заповедта за откриване на процедурата;
    3. лицата, работещи в горите, да са оборудвани със задължителните лични предпазни средства, съгласно изискванията на националното законодателство.

Извън указанията за първа тръжна сесия за 2023 г., обръщам внимание текущо, през цялата 2023 г. да бъде упражняван контрол по прилагането на разпоредбата на **чл. 9б от Наредбата**, както и на **графиците за изпълнение** на сключените договори за добив и за продажба на стояща на корен дървесина. При установено неспазване на тримесечните графици от страна на изпълнителя/купувача, същите задължително да бъдат писмено информирани за задължително налагане на санкции съгласно договорните условия, както и за възможността за прекратяване на сключените договори.

По аналогия на разпоредбата на чл. 51, ал. 3 от Наредбата, всички срокове на договори за добив на дървесина следва да бъдат в рамките на максимум 24 месеца, без последващо удължаване над този срок, освен когато по обективни причини е спряно действието на договора.

С уважение,

